**บทที่ 3**

**วิธีดำเนินการวิจัย**

การวิจัย การพัฒนารูปแบบการดำรงอยู่ของชาติพันธุ์บรูดงหลวงแบบร่วมสมัย ใช้การวิจัยเชิงคุณภาพ (Qualitative Research) กับวิจัยเชิงปริมาณ (Quantitative Research) แบบผสมผสานวิจัย (Mixed Method Research) ระหว่างรูปแบบ Equal status – Sequential Design ใช้การศึกษาวิจัยแบบคุณภาพและวิจัยเชิงปริมาณน้ำหนักเท่า ๆ กันและประยุกต์ใช้ระเบียบวิธีวิทยาวิจัยเพื่อพัฒนาท้องถิ่นของสำนักงานกองทุนสนับสนุนการวิจัย (Community-Based Research) ผู้วิจัยได้ดำเนินการตามขั้นตอน ดังนี้

**กลุ่มเป้าหมาย**

การศึกษาวิจัยครั้งนี้ ผู้วิจัยได้กำหนดกลุ่มเป้าหมายดังนี้

1. กลุ่มเป้าหมายผู้ให้ข้อมูลหลัก คือบุคคลในพื้นที่ตำบลดงหลวง และผู้เกี่ยวข้องในชุมชนบรูดงหลวง ได้แก่ พระสงฆ์ ผู้นำชุมชน ครู นักวิชาการ ปราชญ์ชาวบ้าน เยาวชน ตัวแทนองค์กรท้องถิ่น ตัวแทนหน่วยงานราชการที่เกี่ยวข้อง และประชาชนทั่วไป จำนวน 100 คน

2. กลุ่มเป้าหมายผู้ที่จะเป็นต้นแบบในการใช้กิจกิจกรรมตามรูปแบบการดำรงอยู่แบบร่วมสมัย จำนวน 25 คน

**พื้นที่ในการศึกษาวิจัย**

1. พื้นที่ในการขับเคลื่อนกระบวนการเรียนรู้ ศูนย์การเรียนรู้วัฒนธรรมโซ่-บรูตำบลดงหลวง อำเภอดงหลวง จังหวัดมุกดาหาร

2. พื้นที่ขับเคลื่อนนวัตกรรม 12 หมู่บ้านในตำบลดงหลวง อำเภอดงหลวง จังหวัดมุกดาหาร

**เครื่องมือที่ใช้ในการศึกษาวิจัย**

เครื่องมือที่ใช้ในการวิจัยในครั้งนี้ผู้วิจัยได้ใช้แบบสัมภาษณ์ แบบสังเกตแนวคำถามการสนทนากลุ่ม แนวคำถามการจัดเวทีแลกเปลี่ยนเรียนรู้ แบบประเมินคุณลักษณะการดำรงอยู่แบบร่วมสมัย และแบบสอบถามความพึงพอใจ ในการเก็บรวบรวมข้อมูลจากผู้มีส่วนเกี่ยวข้องทั้งหมด โดยจัดทำดังรายละเอียดต่อไปนี้

ชุดที่ 1 แนวทางสนทนากลุ่มประกอบด้วยประเด็นสนทนาดังนี้ บริบทของชุมชนในอดีตและปัจจุบัน ความเชื่อ ประเพณี วัฒนธรรม ภูมิปัญญาท้องถิ่น ปัญหาการดำรงชีวิต อัตลักษณ์ของชุมชน กิจกรรมที่ควรจะส่งเสริมให้เกิดในชุมชน คุณลักษณะของคนในชุมชนที่อยากให้เกิดอยากให้มี

ชุดที่ 2 แนวคำถามการจัดเวทีแลกเปลี่ยนเรียนรู้ ประกอบไปด้วยประเด็นแลกเปลี่ยนเรียนรู้ดังนี้ ผลกระทบของการการเปลี่ยนแปลงของโลกในปัจจุบันที่มีผลต่อชุมชน การปรับตัวของชาติพันธุ์บรูดงหลวงในปัจจุบันควรเป็นอย่างไร ปัญหาอุปสรรคในการปรับตัว ทำอย่างไรชุมชนจะอยู่ได้ อยู่รอด อยู่ดี กิจกรรมใดควรทำและทำอย่างไรให้เกิดความต่อเนื่องยั่งยืน ความต้องการการสนับสนุนส่งเสริมจากหน่วยงานที่เกี่ยวข้องมีอะไรบ้าง

ชุดที่ 3 แบบสัมภาษณ์กึ่งมีโครงสร้าง ประกอบด้วยประเด็นคำถามเกี่ยวกับ ข้อมูลทั่วไปส่วนบุคคล บริบทของชุมชนในอดีตและปัจจุบัน ความเชื่อ ประเพณี วัฒนธรรม ภูมิปัญญาท้องถิ่น ปัญหาการดำรงชีวิต อัตลักษณ์ของชุมชน กิจกรรมที่ควรจะส่งเสริมให้เกิดในชุมชน คุณลักษณะของคนในชุมชนที่อยากให้เกิดอยากให้มี

ชุดที่ 4 แบบประเมินคุณลักษณะการดำรงอยู่แบบร่วมสมัยของชาติพันธุ์บรูดงหลวง ประกอบด้วยข้อคำถามในการประเมินคุณลักษณะ 6 ประการ ดังนี้ การมีวินัยในการใช้จ่าย การใฝ่ศึกษาเรียนรู้ การอนุรักษ์และรู้จักใช้ภูมิปัญญาในท้องถิ่น การรู้จักรักษาธรรมชาติและสิ่งแวดล้อม การมีจริยธรรมคุณธรรมและการน้อมนำหลักปรัชญาของเศรษฐกิจพอเพียงไปใช้ในการดำเนินชีวิต

ชุดที่ 5 [แบบสังเกตพฤติกรรมตามคุณลักษณะที่กำหนด 6 ด้าน](http://www.blogger.com/blogger.g?blogID=1538677070416426915#editor/target=post;postID=5400525972302322319;onPublishedMenu=allposts;onClosedMenu=allposts;postNum=0;src=postname) ดังนี้ การมีวินัยในการใช้จ่าย การใฝ่ศึกษาเรียนรู้ การอนุรักษ์และรู้จักใช้ภูมิปัญญาในท้องถิ่น การรู้จักรักษาธรรมชาติและสิ่งแวดล้อม การมีจริยธรรมคุณธรรมและการน้อมนำหลักปรัชญาของเศรษฐกิจพอเพียงไปใช้ในการดำเนินชีวิต

ชุดที่ 6 แบบประเมินความพึงพอใจของผู้เข้าร่วมกิจกรรม

**การตรวจสอบคุณภาพของเครื่องมือ**

1. กำหนดประเด็นเนื้อหาและสร้างประเด็นเนื้อหาข้อมูลที่เกี่ยวข้องในการสนทนากลุ่มการสัมภาษณ์เชิงลึก การจัดเวทีแลกเปลี่ยนเรียนรู้ และจัดทำแบบบันทึกแบบสังเกต ให้ครอบคลุมเนื้อหาในรื่องที่จะศึกษา และสัมพันธ์กับวัตถุประสงค์ในการศึกษา

2. นำเครื่องมือในการวิจัยเสนอต่ออาจารย์ที่ปรึกษาวิทยานิพนธ์เพื่อขอคำแนะนำและตรวจสอบความถูกต้อง ตลอดจนลักษณะการใช้ภาษา เพื่อแก้ไขปรับปรุง

3. นำเครื่องมือในการวิจัยเสนอต่อผู้เชี่ยวชาญ 5 ท่าน เพื่อพิจารณาความสอดคล้องของข้อคำถามกับวัตถุประสงค์ของการวัดและให้คำแนะนำในการแก้ไขและปรับปรุงให้ถูกต้องสมบูรณ์ยิ่งขึ้น ซึ่งประกอบด้วย

3.1 ผศ.ดร.ธนวุฒิ ตั้งสอนบุญ ผู้อำนวยการสำนักบริการวิชาการ มหาวิทยาลัย ราชภัฏบุรีรัมย์

3.2 รศ.ดร.สมมาตร์ ผลเกิด รองอธิการบดีฝ่ายวิจัยและบริการวิชาการ มหาวิทยาลัยราชภัฏบุรีรัมย์

3.3 ดร.สันติ ฤาไชย ผู้อำนวยการโรงเรียนกาฬสินธุ์ปัญญานุกูล จังหวัดกาฬสินธุ์

3.4 ดร.อาทิตย์ บำรุงเอื้อ นายกสมาคมนักนวัตกรรมเพื่อการพัฒนาท้องถิ่น

3.5 ดร.พระครูอนุกูลปริยัติการ (สุระเวช เกชิต) รองเจ้าคณะอำเภอยางตลาด เจ้าอาวาสวัดโพธิ์ชัยโคกใหญ่ จังหวัดกาฬสินธุ์

**การวิเคราะห์ข้อมูล**

1. วิเคราะห์เชิงปริมาณ ได้แก่ ข้อมูลลักษณะทั่วไป ข้อมูลความพึงพอใจ ข้อมูลคุณลักษณะของกลุ่มเป้าหมาย นำมาวิเคราะห์ด้วยการคำนวนแจกแจงความถี่ ร้อยละ ค่าเฉลี่ย

2. วิเคราะห์ข้อมูลเชิงคุณภาพ ได้แก่ ข้อมูลการสนทนากลุ่ม การสัมภาษณ์ การสังเกตการจัดเวทีแลกเปลี่ยนเรียนรู้ เป็นการวิเคราะห์ระหว่างการเก็บข้อมูล และหลังการเก็บข้อมูล โดยการจัดระเบียบข้อมูล (Data Organizing) คือการนำข้อมูลที่ได้จากการศึกษา มาจำแนกตามประเภทและจัดกลุ่มข้อมูล จากนั้นจึงทำการหาข้อสรุปและตีความหมายของข้อมูลที่ได้โดยการเชื่อมโยงข้อมูลกับแนวคิด ทฤษฎีเกี่ยวข้องเพื่ออธิบายผลการศึกษาซึ่งอยู่ในรูปการพรรณนา

**การดำเนินการวิจัย** การดำเนินงานแบ่งออกเป็น 3 ระยะ ดังนี้

**ระยะที่ 1 การศึกษาสถานการณ์และปัญหาการดำรงอยู่ของชาติพันธุ์บรูตำบลดงหลวงอำเภอดงหลวง จังหวัดมุกดาหาร จากอดีตถึงปัจจุบัน** **ปรากฏรายละเอียด ดังนี้**

1.1 สาระสำคัญ มุ่งเน้นที่จะศึกษาสถานการณ์และปัญหาการดำรงชีพของกลุ่มคนชาติพันธุ์บรูตำบลดงหลวง อำเภอดงหลวง จังหวัดมุกดาหาร จากอดีตถึงปัจจุบัน ตามบริบทความเชื่อ ประเพณี วัฒนธรรม ภูมิปัญญาท้องถิ่น และสิ่งแวดล้อมของชุมชน ภายใต้ระบบความสัมพันธ์และการมีส่วนร่วมของชุมชนในการพัฒนาท้องถิ่นบนหลักการพึ่งพาตนเองตามศักยภาพของทรัพยากรที่มี รวมทั้งระบบความสัมพันธ์กับชุมชนท้องถิ่นอื่น

1.2 วิธีการศึกษา

1.2.1 กลุ่มเป้าหมาย กลุ่มผู้ให้ข้อมูลหลัก คือบุคคลในพื้นที่ตำบลดงหลวง และผู้เกี่ยวข้องที่มีส่วนร่วมในกิจกรรมเพื่อพัฒนาท้องถิ่นบนหลักการพึ่งพาตนเอง ได้แก่ พระสงฆ์ ผู้นำชุมชน ครู นักวิชาการ ปราชญ์ชาวบ้าน เยาวชน ตัวแทนองค์กรท้องถิ่น ตัวแทนหน่วยงานราชการที่เกี่ยวข้อง และประชาชนทั่วไป จำนวน 100 คน

1.2.2 เครื่องมือ ได้แก่ แบบสังเกต แบบสำรวจ แนวคำถามการสนทนากลุ่ม แบบสัมภาษณ์ แนวคำถามการจัดเวทีแลกเปลี่ยนเรียนรู้

1.2.3 ขั้นตอนศึกษา แบ่งเป็น 6 ขั้นตอน ดังนี้

ขั้นที่ 1 จัดตั้งผู้ช่วยนักวิจัย เพื่อบันทึกข้อมูล ประสานงานระหว่างผู้วิจัยกับกลุ่มผู้ให้ข้อมูล กลุ่มเป้าหมายและผู้คนในชุมชนเพื่อทำความข้าใจประเด็นที่ศึกษา

โดยจัดตั้งผู้ช่วยนักวิจัยจากคนในชุมชน

ขั้นที่ 2 ค้นหา กลุ่มผู้ให้ข้อมูลเพื่อกำหนดกลุ่มเป้าหมายและกำหนด ทิศทางการขับเคลื่อนกิจกรรมงานวิจัย โดยค้นหาจากผู้คนในชุมชนที่มีความสนใจ เห็นคุณค่าให้ความสำคัญในประวัติศาสตร์ชุมชน การดำรงอัตลักษณ์ ขนบธรรมเนียม ประเพณี และมีแนวคิดร่วมกันในการปรับเปลี่ยนการดำรงชีวิตเพื่อให้อยู่ร่วมสมัยโดยความสมัครใจ ด้วยการสำรวจชุมชน สัมภาษณ์อย่างไม่เป็นทางการ กระบวนการกลุ่ม ทั้งในผู้นำชุมชน หน่วยงานราชการ และผู้คนในชุมชน รายละเอียดดังตารางที่ 1

**ตารางที่ 1** จำนวนกลุ่มผู้ให้ข้อมูลการศึกษาสถานการณ์และปัญหาการดำรงอยู่ของ

ชาติพันธุ์บรูตำบลดงหลวง อำเภอดงหลวง จังหวัดมุกดาหาร

|  |  |  |  |  |  |
| --- | --- | --- | --- | --- | --- |
| ลำดับที่ | ช่วงอายุ | ชาย | หญิง | จำนวน (คน) | ร้อยละ |
| 1 | 81 - 90 | 5 | 3 | 8 | 8 |
| 2 | 71 – 80 | 10 | 6 | 16 | 16 |
| 3 | 61 -70 | 12 | 8 | 20 | 20 |
| 4 | 51 - 60 | 13 | 11 | 24 | 24 |
| 5 | 41 - 50 | 9 | 5 | 14 | 14 |
| 6 | 26 – 40 | 5 | 5 | 10 | 10 |
| 7 | 18 – 25 | 5 | 3 | 8 | 8 |
| รวม | | 59 | 41 | 100 | 100 |

ขั้นที่ 3 จัดสนทนากลุ่มย่อย 8 ธันวาคม 2558 เพื่อกำหนดประวัติศาสตร์ชุมชน (Time Line) และประยุกต์หลักธรรมสัปปายะ7 ให้เป็นคำถามนำในการศึกษาสถานการณ์และปัญหาการดำรงอยู่ของชาติพันธุ์บรูตำบลดงหลวง อำเภอดงหลวง จังหวัดมุกดาหาร จากอดีตถึงปัจจุบัน

ขั้นที่ 4 ศึกษาสถานการณ์และปัญหาการดำรงอยู่ของชาติพันธุ์บรู ตำบลดงหลวงในอดีตถึงปัจจุบันโดยใช้เครื่องมือเก็บรวบรวมข้อมูลจากเวทีแลกเปลี่ยนเรียนรู้ การสนทนากลุ่มย่อย และการสัมภาษณ์ ซึ่งผู้ให้ข้อมูลหลักประกอบด้วย พระภิกษุ จำนวน 1 รูป นักวิชาการ 1 คน ครู 1 คน ผู้นำชุมชน 12 คน ปราชญ์ชาวบ้าน 10 คน ตัวแทนชุมชน 25 คน โดยมีการสนทนากลุ่มย่อย 2 ครั้ง ในวันที่ 8 ธันวาคม 2558 และวันที่ 10 มกราคม 2559 จัดเวทีแลกเปลี่ยนเรียนรู้ 1 ครั้ง ในวันที่ 20 กุมภาพันธ์ 2559 และสัมภาษณ์ชาวบ้านจำนวน 57 คน ตลอดระยะเวลาตั้งแต่วันที่ 1ธันวาคม 2558 ถึงวันที่ 28 กุมภาพันธ์ 2559

ขั้นที่ 5 สังเคราะห์คุณลักษณะชุมชนและประเด็นการพัฒนาจากหลักพุทธธรรมสัปปายะ 7

ขั้นที่ 6 วิเคราะห์จุดอ่อน จุดแข็งสถานการณ์และปัญหาการดำรงอยู่ของชาติพันธุ์บรูตำบลดงหลวง เพื่อพัฒนารูปแบบการดำรงอยู่แบบร่วมสมัยที่เหมาะสมกับชาติพันธุ์บรู ดงหลวงและขับเคลื่อนให้เกิดชุมชนสัปปายะ (ชุมชนแห่งความสุขสบาย)

**ระยะที่ 2 การพัฒนาชุดกิจกรรมการดำรงอยู่ของชาติพันธุ์บรูดงหลวงแบบร่วมสมัย**

2.1 สาระสำคัญ มุ่งเน้นที่จะพัฒนารูปแบบการดำรงอยู่ของชาติพันธุ์บรูแบบร่วมสมัยที่เหมาะสมกับชุมชนบรูดงหลวง โดยพัฒนาชุดกิจกรรมโดยกำหนดคุณลักษณะของกิจกรรมที่ประยุกต์จากหลักพุทธธรรม เพื่อที่จะเสริมสร้างให้เกิดการเรียนรู้ในการปรับเปลี่ยนวิถีการดำเนินชีวิตที่ผสมผสานระหว่างความรู้ภูมิปัญญาเดิมและปรับตามกระแส การเปลี่ยนแปลงตามยุคตามสมัย โดยยึดหลักปรัชญาของเศรษฐกิจพอเพียง และปฏิบัติตามหลักคำสอนของพระพุทธศาสนา โดยชุมชนมีส่วนร่วมในการสร้างสังคมและชุมชนที่มีความสุข อยู่ได้ อยู่ดี อยู่รอด

2.2 วิธีการศึกษา

2.2.1 กลุ่มเป้าหมาย เบื้องต้นกำหนดคุณลักษณะของกลุ่มเป้าหมายโดยการ ใช้วิธีเสนอชื่อและสอบถามความสมัครใจที่จะเป็นต้นแบบในการเรียนรู้ตามชุดกิจกรรมที่ได้จากการสร้างรูปแบบร่วมกันในการจัดเวทีแลกเปลี่ยนเรียนรู้ และการสนทนากลุ่ม การประชุมเชิงปฏิบัติการโดยเลือกกลุ่มเป้าหมาย 25 คน เข้าร่วมกระบวนการเรียนรู้ เพื่อปรับเปลี่ยนวิถีการดำเนินชีวิตตามคุณลักษณะตามชุดกิจกรรมที่กำหนด

2.2.2 เครื่องมือ ได้แก่ ชุดกิจกรรมตามคุณลักษณะ 4 ชุดประกอบไปด้วย 1) ชุดกิจกรรมการพัฒนาทักษะความรู้เพื่อปรับเปลี่ยนพฤติกรรมในการดำเนินชีวิต 2) ชุดกิจกรรมการศึกษาแหล่งเรียนรู้ที่เป็นตัวอย่างในการทำกิจกรรมเพื่อประโยชน์แก่ท้องถิ่นส่วนรวมและต่อตนเอง 3) ชุดกิจกรรมการมีส่วนร่วมในกิจกรรมที่เป็นประโยชน์ต่อท้องถิ่นส่วนรวม 4) ชุดกิจกรรมสร้างจิตสำนึกที่ดี การรับผิดชอบต่อท้องถิ่นส่วนรวมและธำรงรักษาไว้ซึ่งวัฒนธรรมอันดีงามของชาติพันธุ์ ทั้งนี้เพื่อตรวจสอบความถูกต้องเชิงเนื้อหาและความเหมาะสมผู้วิจัยได้นำชุดกิจกรรมทั้ง 4 ชุดให้ผู้เชี่ยวชาญ ทั้ง 5 ท่านประเมินความเหมาะสม โดยใช้แบบประเมินที่มีลักษณะเป็นมาตราส่วนประมาณค่า 5 ระดับ (Rating Scale) นำมาหาค่าเฉลี่ยและส่วนเบี่ยงเบนมาตรฐาน แล้วนำค่าเฉลี่ยมาแปลความหมาย โดยเปรียบเทียบกับเกณฑ์ ดังนี้

ค่าเฉลี่ยระหว่าง 4.50-5.00 หมายถึง มีความเหมาะสมมากที่สุด

ค่าเฉลี่ยระหว่าง 3.50-4.49 หมายถึง มีความเหมาะสมมาก

ค่าเฉลี่ยระหว่าง 2.50-3.49 หมายถึง มีความเหมาะสมปานกลาง

ค่าเฉลี่ยระหว่าง 1.50-2.49 หมายถึง มีความเหมาะสมน้อย

ค่าเฉลี่ยระหว่าง 1.00-1.49 หมายถึง มีความเหมาะสมน้อยที่สุด

ผลการประเมิน พบว่า ชุดกิจกรรมการเรียนรู้ตามคุณลักษณะ 6 ประการมีความเหมาะสมโดยรวมได้ค่าเฉลี่ย 4.50 อยู่ในระดับเหมาะสมมากที่สุด ค่าเฉลี่ยระหว่าง 4.50- 5.00

2.2.3 ขั้นตอนในการพัฒนา แบ่งเป็น 3 ขั้นตอน ดังนี้

ขั้นตอนที่ 1 การสร้างแกนนำ (บุคคลต้นแบบการดำรงอยู่แบบร่วมสมัย) จัดสนทนากลุ่มย่อยในวันที่ 4 มีนาคม 2559 เพื่อร่วมกันกำหนดคุณลักษณะและกิจกรรมการเรียนรู้ร่วมกันโดยมีศูนย์เรียนรู้วัฒนธรรมบรู-โซ่ สถานีนวัตกรรมที่ 70 บ้านดงหลวง เป็นสถานที่ขับเคลื่อนนวัตกรรมและแลกเปลี่ยนเรียนรู้

ขั้นตอนที่ 2 การพัฒนาออกแบบกิจกรรม

2.1 ชุดกิจกรรมการพัฒนาทักษะความรู้เพื่อปรับเปลี่ยนพฤติกรรมในการดำเนินชีวิตมี 2 กิจกรรมดังนี้

2.1.1 อบรมเชิงปฏิบัติการการน้อมนำหลักปรัชญาของเศรษฐกิจพอเพียงมาประยุกต์ใช้ ในการดำเนินชีวิต

วัตถุประสงค์ กลุ่มเป้าหมายมีความรู้และความเข้าใจเรื่องหลักปรัชญาของเศรษฐกิจพอเพียง และมีทักษะในการประยุกต์ใช้ในการดำเนินชีวิตอย่างเป็นรูปธรรมโดยมีการดำเนินกิจกรรมการประกอบอาชีพ การพัฒนาอาชีพ ตามแนวปรัชญาเศรษฐกิจพอเพียงในระดับครัวเรือน สามารถลดค่าใช้จ่าย เพิ่มรายได้ มีคุณภาพชีวิตที่ดีขึ้นและพัฒนาให้เป็นแหล่งเรียนรู้หลักปรัชญาของเศรษฐกิจพอเพียงให้กับผู้สนใจศึกษาเรียนรู้

วิธีดำเนินการ จัดอบรมเชิงปฏิบัติการการน้อมนำหลักปรัชญาของเศรษฐกิจพอเพียงมาประยุกต์ใช้ระยะเวลา 3 วันโดยเชิญวิทยากรจากสำนักงานเกษตรอำเภอ สำนักงานปศุสัตว์อำเภอและ ศูนย์การศึกษานอกโรงเรียนอำเภอดงหลวง โดยจัดอบรม ณ ศูนย์เรียนรู้การเลี้ยงสัตว์ตามแนวเศรษฐกิจพอเพียงของลุงบุญเทียบ วงศ์กระโซ่ ในวันที่ 20 – 23 มีนาคม 2559 แบ่งเป็น 2 ช่วงดังนี้

1) การฝึกอบรมภาคทฤษฏีจำนวน 2 วันมีวัตถุประสงค์ เพื่อให้กลุ่มเป้าหมายมีความรู้ และเข้าใจแนวทางการดำเนินการพัฒนาอาชีพและคุณภาพชีวิตตามแนวหลักปรัชญาของเศรษฐกิจพอเพียง ในด้านเกษตรกรรม การเลี้ยงสัตว์ การปลูกพืช การตลาด และศึกษาดูงานศูนย์เรียนรู้เศรษฐกิจพอเพียงของนายบุญเทียบ วงศ์กระโซ่ ในพื้นที่บ้านดงหลวง อำเภอดงหลวง จังหวัดมุกดาหาร

2) การฝึกอบรมภาคปฏิบัติ จำนวน 1 วัน มีวัตถุประสงค์ เพื่อให้ผู้เข้ารับการอบรม เกิดความรู้ ทักษะ และประสบการณ์ ในการดำเนินกิจกรรมการพัฒนาอาชีพและคุณภาพชีวิตตามแนวปรัชญาเศรษฐกิจพอเพียง สามารถประยุกต์ใช้ในการดำรงชีพได้อย่างสมดุลและมั่นคง โดยมีกิจกรรมในการฝึกปฏิบัติการทำปุ๋ยหมักจากวัชพืช การเพาะกล้าพันธุ์พืชในกระถางการผลิตอาหารสัตว์จากสิ่งที่มีในชุมชน การทำเชื้อเห็ด การเก็บถนอมอาหารและการผลิต เพื่อการค้าการทำชาผักหวาน การจักสานของเครื่องใช้จากไม้ไผ่

2.1.2 กิจกรรมอบรมการจัดทำบัญชีครัวเรือน

วัตถุประสงค์ เพื่อให้กลุ่มเป้าหมายมีความรู้ในการจัดทำบัญชีครัวเรือนและเพื่อกระตุ้นให้เกิดการทำบัญชีครัวเรือน และปรับเปลี่ยนพฤติกรรมหลังการจัดทำบัญชีครัวเรือน

วิธีดำเนินการ จัดอบรมให้ความรู้และจัดทำบัญชีครัวเรือนแก่กลุ่มเป้าหมาย ในวันที่ 4 มีนาคม 2559 โดยเชิญวิทยากรจากพัฒนาชุมชนอำเภอมาให้ความรู้และปฏิบัติจัดทำบัญชีครัวเรือนของตนเอง จำนวน 1 วัน โดยอบรมให้ความรู้ในเรื่องของการทำบัญชีครัวเรือนหรือการจดบัญชี ประโยชน์ของการทำบัญชีครัวเรือน การนำไปปรับใช้กับชีวิตประจำวัน การวางแผนการใช้จ่ายเงิน การเรียนรู้การจัดการการเงินและการออม

2.2 กิจกรรมการศึกษาแหล่งเรียนรู้ที่เป็นตัวอย่างในการทำกิจกรรมเพื่อประโยชน์แก่ท้องถิ่นส่วนรวมและต่อตนเอง

วัตถุประสงค์ เพื่อให้กลุ่มเป้าหมายได้พบเห็นได้เรียนรู้และแลกเปลี่ยนประสบการณ์สามารถนำสิ่งที่ได้เรียนรู้มาปฏิบัติ มาประยุกต์ใช้เพื่อพัฒนาตนเองและพัฒนาชุมชน

วิธีดำเนินการ กลุ่มเป้าหมายได้ศึกษาแหล่งเรียนรู้และชุมชนที่เป็นตัวอย่าง ในการทำกิจกรรมร่วมกันเพื่อประโยชน์แก่ท้องถิ่น จำนวน 6 ศูนย์

วันที 20 เมษายน 2559 ศึกษาเรียนรู้ศูนย์ศึกษาพัฒนาภูพาน ออันเนื่องมาจากพระราชดำริ จังหวัดสกลนคร และ ศูนย์เรียนรู้เศรษฐกิจพอเพียง หน่วยพัฒนา การเคลื่อนที่ 22 อำเภอนาแก จังหวัดนครพนม

วันที 26 เมษายน 2559 แลกเปลี่ยนเรียนรู้เครือข่ายศูนย์เรียนรู้โรงเรียนวิถีอิสาน จังหวัดกาฬสินธุ์

วันที 1 พฤษภาคม 2559 ศึกษาเรียนรู้เครือข่ายเรียนรู้จุ้ม เกษตรกรบรูดงหลวง อำเภอดงหลวง จังหวัดมุกดาหาร

วันที 11 พฤษภาคม 2559 ศึกษาเรียนรู้ศูนย์เรียนรู้สวนป่ามหาชีวาลัย (ศูนย์เรียนรู้ครูบาสุทธินันท์) อำเภอสตึก จังหวัดบุรีรัมย์

วันที 31 พฤษภาคม 2559 แลกเปลี่ยนเรียนรู้วัฒนธรรมกลุ่มชาติพันธุ์ร่วมงานวันภูไทโลก ที่อำเภอเขาวง จังหวัดกาฬสินธุ์

2.3 การจัดกิจกรรมการมีส่วนร่วมในกิจกรรมที่เป็นประโยชน์ต่อท้องถิ่นส่วนรวมมี 2 กิจกรรมดังนี้

2.3.1 กิจกรรมการใช้และอนุรักษ์สมุนไพรพื้นบ้าน

วัตถุประสงค์

1. เพื่อจัดสร้างสวนสมุนไพร รวบรวมสมุนไพรที่มีในป่าชุมชนให้เป็นแหล่งศึกษาเรียนรู้ของเยาวชนและบุคคลทั่วไป

2. เพื่อให้ชุมชนมีสมุนไพรใช้ในการดูแลรักษาสุขภาพ ลดภาระค่าใช้จ่ายในครัวเรือน

3. เพื่อให้ปราชญ์หมอสมุนไพรได้ใช้เป็นแหล่งถ่ายทอดความรู้แก่เยาวชนเพื่อสืบทอดภูมิปัญญาท้องถิ่นด้านสมุนไพรของบรูดงหลวง

วิธีดำเนินการ อบรมให้ความรู้เรื่องสมุนไพรในการรักษาโรค โดยปราชญ์หมอสมุนไพรพื้นบ้าน (นายสวัสดิ์ ไชยเพชร) และเชิญวิทยากรจากกลุ่มงานแพทย์แผนไทยและกายภาพบำบัดโรงพยาบาลดงหลวง ในวันที่ 28 เมษายน 2559 และจัดหาสมุนไพรจากป่าชุมชนและที่มีในหมู่บ้านมาร่วมกันปลูกแปลงสาธิตสมุนไพรของชุมชน ในวันที่ 5 พฤษภาคม 2559

2.3.2 กิจกรรมอนุรักษ์พันธุ์พืช ขยายเมล็ดพันธุ์ผักพระราชทาน ขยายพันธุ์กล้าไม้

วัตถุประสงค์

1. เพื่อให้ชาวบ้านชุมชนบรูดงหลวงมีผักที่ปลอดภัยรับประทาน

2. เพื่อผลิตเมล็ดพันธุ์ผักแบ่งปันไว้ปลูกภายในชุมชนและขยายสู่ชุมชนอื่น

3. เพื่อให้มีพันธุ์ไม้ยืนต้นที่เป็นประโยชน์ไว้ปลูกในชุมชนและขยายให้ชุมชนอื่น

4. เพื่อให้ชาวบ้านชุมชนดงหลวงมีจิตสาธารณะ รู้จักแลกเปลี่ยนแบ่งปัน

วิธีดำเนินการ จัดหาเมล็ดพันธุ์ผักโดยได้รับเมล็ดพันธุ์ผักพระราชทานจากสมเด็จพระเทพรัตนราชสุดา สยามบรมราชกุมารี จากศูนย์พันธุ์พืชจักรพันธ์เพ็ญศิริ และมูลนิธิชัยพัฒนา รวมกับเมล็ดพันธุ์พืชผักสวนครัวในชุมชน หรือต้นกล้าผักเพื่อแจกจ่ายให้กลุ่มเป้าหมายและชาวบ้านในชุมชนบรูดงหลวงที่ต้องการปลูก และจัดกิจกรรมเตรียมแปลงและปลูกพันธุ์ผักพระราชทานพร้อมกัน ในวันที่ 5 พฤษภาคม 2559

2.4 การจัดกิจกรรมสร้างจิตสำนึกที่ดี การรับผิดชอบต่อท้องถิ่นส่วนรวมและธำรงรักษาไว้ซึ่งวัฒนธรรมอันดีงามของชาติพันธุ์ มี 2 กิจกรรมดังนี้

2.4.1 การอนุรักษ์ประเพณี วัฒนธรรม และอัตลักษณ์ของบรูดงหลวง

2.4.1.1 กิจกรรมอนุรักษ์ประเพณีบุญเดือนสาม 3 ค่ำ บรูไฮไทโซ่

2.4.1.2 จัดตั้งศูนย์เรียนรู้วัฒนธรรมโซ่-บรู

กลุ่มเป้าหมายปราชญ์ชาวบ้าน ผู้สูงอายุ วัฒนธรรมอำเภอ ผู้บริหารสถานศึกษา 10 คน กลุ่มเป้าหมายในการวิจัย 25 คน รวม 35 คนเป็นแกนหลักในการดำเนินงาน

วัตถุประสงค์

1. เพื่อให้มีศูนย์เรียนรู้วัฒนธรรมโซ่–บรู ใช้เป็นแหล่งศึกษาเรียนรู้ของเยาวชนในชุมชนและบุคคลทั่วไปที่สนใจ

2. เพื่อให้เกิดกิจกรรมในการอนุรักษ์ ประเพณี วัฒนธรรมและการแสดงออกของอัตลักษ์ชาติพันธุ์

3. เพื่อสร้างให้เกิดความร่วมมือและความเป็นอันหนึ่ง อันเดียวกันของชุมชนในการอนุรักษ์และสืบทอดประเพณี วัฒนธรรม และ อัตลักษ์ ที่ดีงามของบรูดงหลวง

4. เพื่อเผยแพร่แลกเปลี่ยนเรียนรู้วัฒนธรรมที่ดีงามของชาติพันธุ์บรูและชาติพันธุ์อื่น

วิธีดำเนินการจัดประชุมกลุ่มย่อยในเดือน 22 มีนาคม 2559 เพื่อแต่งตั้งคณะกรรมการดำเนินงานในการอนุรักษ์ สืบสานประเพณีวัฒนธรรมและหาวิธีการสืบทอดภูมิปัญญาของชาติพันธุ์ที่เหมาะสมโดยได้ระดมความคิดจากนักวิชาการ ปราชญ์ชาวบ้าน ผู้สูงอายุหน่วยงานราชการ และจัดทำโครงการเสนอของบประมาณจากองค์กรท้องถิ่นในการขับเคลื่อนศูนย์เรียนรู้

2.4.2 โครงการหมู่บ้านคุณธรรมหมู่บ้านรักษาศีล 5

กลุ่มเป้าหมาย ได้แก่ กลุ่มเป้าหมายในการวิจัย 25 คน ผู้นำชุมชน เยาวชน และประชาชนทั่วไป จำนวน 25 คน รวมเป็น 50 คน

วัตถุประสงค์

1. เพื่อรณรงค์การนำธรรมะไปสู่ภาคปฏิบัติในชีวิตประจำวัน

2. เพื่อให้กลุ่มเป้าหมายได้รับการอบรมธรรมะและเทศนาธรรมจากพระสงฆ์

3. เพื่อให้กลุ่มเป้าหมายฝึกฝนพัฒนาสร้างนิสัยที่ดี โดยการ “คิดดี พูดดี ทำดี” อย่างต่อเนื่องสม่ำเสมอ

วิธีดำเนินการประสานงานโครงการกับเจ้าอาวาสวัดกลางเจ้าคณะตำบลดงหลวง ที่ปรึกษาโครงการหมู่บ้านคุณธรรมหมู่บ้านศีล 5 เพื่อเป็นองค์อบรมธรรมะและเทศนาธรรมแก่กลุ่มเป้าหมายและคนในชุมชนบรูตำบลดงหลวงทั้ง 12 หมู่บ้านทางหอกระจายข่าวและจัดมีกิจกรรมทำบุญถวายภัตตาหารเช้าพระสงฆ์ร่วมฟังพระธรรมเทศนาการอบรมสั่งสอนธรรมะโดยเจ้าอาวาสวัดกลางเจ้าคณะตำบลดงหลวง วันที่ 25 มิถุนายน 2559

ขั้นตอนที่ 3 การวิเคราะห์และสรุปบทเรียน จัดเวทีแลกเปลี่ยนเรียนรู้ เพื่อสรุปวิเคราะห์การเรียนรู้ตามชุดกิจกรรมที่กำหนดในวันที่ 25 ก.ค 2559

**ระยะที่ 3 การประเมินคุณลักษณะและความพึงพอใจของกลุ่มคนที่ผ่านกิจกรรมการดำรงอยู่แบบร่วมสมัยของชาติพันธุ์บรูดงหลวง**

3.1 สาระสำคัญ มุ่งเน้นที่จะประเมินผลกลุ่มเป้าหมายจำนวน 25 คนที่ทดลองใช้ชุดกิจกรรมการเรียนรู้การดำรงอยู่แบบร่วมสมัย ตามคุณลักษณะที่กำหนดโดยมีพฤติกรรมที่สำคัญ คือ 1) มีวินัยในการใช้เงิน ไม่เป็นหนี้เป็นสิน รู้จักประหยัดอดออม 2) ใฝ่เรียนรู้ศึกษาหาความรู้อยู่เสมอ 3) ใช้ภูมิปัญญาท้องถิ่น มีความรู้และเป็นต้นแบบการอนุรักษ์ภูมิปัญญาของท้องถิ่น 4) อนุรักษ์ธรรมชาติ เป็นต้นแบบในการดูแลทรัพยากรและสิ่งแวดล้อมในชุมชน 5) มีจริยธรรมคุณธรรม วางตนเหมาะสม เสียสละเพื่อส่วนรวม 6) อยู่อย่างพอเพียง ดำรงชีวิตด้วยความระมัดระวังไม่ประมาท โดยสามารถปรับเปลี่ยนวิถีการดำเนินชีวิตที่ผสมผสานระหว่างความรู้ภูมิปัญญาเดิมและปรับตามกระแสการเปลี่ยนแปลงให้ตามยุคตามสมัย โดยยึดหลักปรัชญาของเศรษฐกิจพอเพียง และปฏิบัติตามหลักคำสอนของพระพุทธศาสนาตามหลักสัปปายะ 7 สามารถเป็นต้นแบบแก่คนในชุมชนได้ตลอดจนประเมินความพึงพอใจของกลุ่มเป้าหมายต่อการเข้าร่วมกิจกรรม

3.2 กลุ่มเป้าหมาย ได้แก่ กลุ่มคนต้นแบบที่ทดลองใช้ชุดกิจกรรมการเรียนรู้การดำรงอยู่แบบร่วมสมัย จำนวน 25 คน

3.3 เครื่องมือการวิจัย ประกอบด้วยดังนี้

3.3.1 แบบบันทึกการสังเกตคุณลักษณะ 6 ประการซึ่งจัดทำเพื่อสังเกตพฤติกรรมก่อนร่วมกิจกรรมและหลังโดยผู้ช่วยวิจัยได้ช่วยสังเกตและบันทึกว่ามีพฤติกรรมตามคุณลักษณะหรือไม่โดยใช้มาตราส่วนประมาณค่า (Rating Scale) 3 ระดับแล้วนำไปแจกแจง หาค่าร้อยละดงนี้

3 หมายถึง ปฏบัติระดับมาก

2 หมายถึง ปฏบัติระดับปานกลาง

1 หมายถึง ปฏบัติระดับน้อย

3.3.2 แบบสอบถามประเมินคุณลักษณะ ใช้ในการสอบถามหลังจากดำเนินกิจกรรมแล้วเพื่อประเมินคุณลักษณะของการดำรงอยุ่แบบร่วมสมัยเป็นการเก็บข้อมูลที่มีความคิดเห็นต่อชุดกิจกรรมและคุณลักษณะว่าผู้เข้าร่วมกิจกรรมมีพฤติกรรมตามคุณลักษณะการดำรงอยู่แบบร่วมสมัย 6 ประการ คือ 1) การมีวินัยในการใช้จ่าย 2) การใฝ่ศึกษาเรียนรู้อยู่เสมอ 3) การอนุรักษ์และรู้จักใช้ภูมิปัญญาในท้องถิ่น 4) การรู้จักรักษาธรรมชาติและสิ่งแวดล้อม 5) การมีจริยธรรม คุณธรรม 6)การน้อมนำหลักปรัชญาของเศรษฐกิจพอเพียงไปใช้ในการดำเนินชีวิตหรือไม่ โดยใช้มาตราส่วนประมาณค่า (Rating Scale) 5 ระดับดงนี้

5 หมายถึง เห็นด้วยระดับมากที่สุด

4 หมายถึง เห็นด้วยระดับมาก

3 หมายถึง เห็นด้วยระดับปานกลาง

2 หมายถึง เห็นด้วยระดับน้อย

1 หมายถึง เห็นด้วยระดับน้อยที่สุด

นำไปแจกแจงหาค่าเฉลี่ย () และส่วนเบี่ยงเบนมาตรฐาน (S.D.) แล้วเปรียบเทียบกับเกณฑ์ในการแปลความ ดังนี้

ค่าเฉลี่ย ระดับความคิดเห็น

4.51 – 5.00 เห็นด้วยระดับมากที่สุด

3.51 – 4.50 เห็นด้วยระดับมาก

2.51 – 3.50 เห็นด้วยระดับปานกลาง

1.51 – 2.50 เห็นด้วยระดับน้อย

1.00 – 1.50 เห็นด้วยระดับน้อยที่สุด

3.3.3 แบบประเมินความพึงพอใจของกลุ่มเป้าหมาย ที่มีต่อชุดกิจกรรมในการวิจัย โดยหาค่าเฉลี่ย () และส่วนเบี่ยงเบนมาตรฐาน (S.D.) แล้วเปรียบเทียบกับเกณฑ์ในการแปลความ ดังนี้

ค่าเฉลี่ย ระดับความคิดเห็น

4.51–5.00 พึงพอใจในระดับมากที่สุด

3.51–4.50 พึงพอใจในระดับมาก

2.51–3.50 พึงพอใจในระดับปานกลาง

1.51–2.50 พึงพอใจในระดับน้อย

1.00–1.50 พึงพอใจในระดับน้อยที่สุด

3.4 สรุปประเมินผลการวิจัย รวมระยะเวลาในการศึกษา 1 กรกฎาคม 2559 –

31 ตุลาคม 2559

**ปฏิทินการดำเนินงานวิจัย**

**ตารางที่ 2** ปฏิทินการดำเนินงานการวิจัยการพัฒนารูปแบบการดำรงอยู่ของชาติพันธุ์

บรูดงหลวง แบบร่นวมสมัย

|  |  |
| --- | --- |
| กิจกรรมการดำเนินการวิจัย | ระยะเวลา |
| 1. การศึกษาสถานการณ์และปัญหาการดำรงอยู่ของชาติพันธุ์ บรูตำบลดงหลวง  1.1 จัดตั้งทีมวิจัย เครื่องมือที่ใช้ในการเก็บรวบรวมข้อมูล  1.2 ค้นหากลุ่มผู้ให้ข้อมูล เพื่อกำหนดกลุ่มเป้าหมายและกำหนด  ทิศทางการขับเคลื่อนกิจกรรมงานวิจัย  1.3 จัดสนทนากลุ่มย่อย เพื่อกำหนดประวัติศาสตร์ชุมชน (Time Line) และประยุกต์หลักธรรมสัปปายะ 7 ให้เป็นคำถามนำในการศึกษาสถานการณ์และปัญหาการดำรงอยู่ของชาติพันธุ์บรูดงหลวง  1.4 ดำเนินศึกษาสถานการณ์และปัญหาในการดำเนินชีวิตของ  ชาวบรูดงหลวงตั้งแต่อดีตจนถึงปัจจุบัน  1.5 สรุปบทเรียน วิเคราะห์จุดอ่อน จุดแข็ง สังเคราะห์คุณลักษณะและประเด็นการพัฒนากิจกรรมเพื่อการดำรงอยู่แบบร่วมสมัยที่เหมาะสมกับชาติพันธุ์บรูดงหลวงเพื่อขับเคลื่อนให้เกิดชุมชนสัปปายะ | 1 ธ.ค 2558 –  28 ก.พ 2559  ธ.ค 58  ธ.ค 58  ธ.ค 58  9 ธ.ค 2558 –  28 ก.พ2559  ก.พ 59 |
| 2. พัฒนากิจกรรมการดำรงอยู่ของชาติพันธุ์บรูดงหลวงแบบร่วมสมัย  2.1 จัดกิจกรรมการพัฒนาทักษะความรู้เพื่อปรับเปลี่ยนพฤติกรรมในการดำเนินชีวิต  2.2 จัดกิจกรรมการศึกษาแหล่งเรียนรู้ที่เป็นตัวอย่างในการทำกิจกรรมเพื่อประโยชน์แก่ท้องถิ่นส่วนรวมและต่อตนเอง  2.3 จัดกิจกรรมการมีส่วนร่วมในกิจกรรมที่เป็นประโยชน์ต่อท้องถิ่นส่วนรวม | 1 มี.ค. 59 –  31 พ.ค. 59  มี.ค 59  เม.ย 59 - พ.ค. 59  เม.ย 59 - พ.ค. 59 |
| กิจกรรมการดำเนินการวิจัย | ระยะเวลา |
| 2.4 จัดกิจกรรมสร้างจิตสำนึกที่ดี การรับผิดชอบต่อท้องถิ่นส่วนรวมและธำรงรักษาไว้ซึ่งวัฒนธรรมอันดีงามของชาติพันธุ์  2.5 สรุปบทเรียน | เม.ย 59 - พ.ค. 59  มิ.ย. 59 |
| 3. ประเมินคุณลักษณะกลุ่มคนที่ผ่านกิจกรรมการดำรงอยู่แบบร่วมสมัยของชาติพันธุ์บรูดงหลวง  3.1 ศึกษาพฤติกรรมกลุ่มคนก่อนและหลังเข้าร่วมกิจกรรมการดำรงอยู่แบบร่วมสมัยจากการสังเกตและสัมภาษณ์  3.2 ประเมินความพึงพอใจของผู้เข้าร่วมกิจกรรม  3.3 สรุปโครงการวิจัย | ก.ค 59 –  ก.ย. 59  ก.ค 59 – ก.ย. 59  ต.ค 59 |

**ความเป็นนวัตกรรม**

รูปแบบการดำรงอยู่แบบร่วมสมัยของชาติพันธุ์บรูดงหลวง เป็นนวัตกรรมทางสังคมท้องถิ่นที่มุ่งเน้นทำความเข้าใจต่อสถานการณ์การการดำรงอยู่ของกลุ่มชาติพันธุ์ที่มีวิถีการดำเนินชีวิตภายใต้วัฒนธรรมความเชื่อของชนเผ่าที่แตกต่างจากกลุ่มอื่นโดยดำรงอยู่ท่ามกลางความเปลี่ยนแปลงที่เกิดขึ้นอย่างรวดเร็วของโลกในยุคปัจจุบัน โดยมีรูปแบบการเรียนรู้ในการดำรงชีวิต เพื่อให้สามารถปรับเปลี่ยนผสมผสานความรู้ภูมิปัญญาและผสมผสานความรู้สมัยใหม่โดยยึดหลักปรัชญาของเศรษฐกิจพอเพียง หลักพุทธธรรม หลักการมีส่วนร่วม เพื่อให้อยู่ได้ตามยุคตามสมัย รักษาอัตลักษณ์ของชาติพันธุ์บรูไว้ให้สืบทอดต่อไป เกิดการมีส่วนร่วมในกิจกรรมที่เป็นประโยชน์ของชุมชนอันจะนำไปสู่การพัฒนาครอบครัว ท้องถิ่น ชุมชนบรูตำบลดงหลวงให้สามารถอยู่ร่วมสมัยได้อย่างมีความสุข

**ฐานคิดนวัตกรรม**

ในการออกแบบนวัตกรรมการดำรงอยู่แบบร่วมสมัยของชาติพันธุ์บรูดงหลวงได้น้อมนำแนวคิดตามหลักปรัชญาของเศรษฐกิจพอเพียง หลักพุทธธรรมสัปปายะ 7 และหลักการมีส่วนร่วมของชุมชน มาใช้ในการขับเคลื่อนนวัตกรรมโดยมีฐานคิด คือ “ ปรับเปลี่ยนเพื่ออยู่รอด สืบทอดเพื่ออยู่ได้ สร้างกระบวนทัศน์ใหม่เพื่ออยู่ดี ”